มีน้ำสีเหลืองๆออกมาจากช่องคลอด มีกลิ่นแรง แต่ไม่มีอาการคัน ไหลเยอะพอสมควรค่ะ ต้องใส่ผ้าอนามัยไว้ทุกครั้งที่มีเลยค่ะ ปัสสาวะปกตินะคะไม่แสบไม่ติดขัด เป็นหลังมีประจำเดือนเกือบจะทุกเดือนเลยค่ะ เคยซื้อยาปรับค่า pH มาทาข้างในหายแล้วแต่ก็กลับมาเป็นอีกค่ะ
สวัสดีค่ะ การมีน้ำสีเหลืองไหลจากช่องคลอดปริมาณมาก มีกลิ่นเหม็น โดยที่ไม่มีอาการคันหรือแสบช่องคลอด ไม่มีปวดท้องน้อย ไม่มีอาการผิดปกติทางปัสสาวะ ก็น่าจะเกิดจากมีการอักเสบของช่องคลอดจากเชื้อแบคทีเรีย (bacterial vaginosis) ซึ่งปัจจัยที่อาจทำให้เกิด ได้แก่ เชื้อแบคทีเรียชนิดดี (lactobacilli bacteria) ลดลงจากสาเหตุต่างๆ เช่น ช่องคลอดมีความเป็นด่างจากการโดนหลั่งน้ำอสุจิบ่อยๆ หรือจากการสวนล้างช่องคลอดบ่อยไป หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน เป็นต้น ส่วนการที่มักจะเป็นหลังจากที่ประจำเดือนหาย ก็อาจเกิดจากค่าความเป็นกรดด่างในช่องคลอดมีการเปลี่ยนแปลงในช่วงที่มีประจำเดือนค่ะสำหรับการรักษา ก็คือควรหลีกเลี่ยงปัจจัยในการเกิดดังกล่าว แต่หากเกิดเฉพาะหลังจากที่มีประจำเดือน ก็อาจหลีกเลี่ยงปัจจัยเรื่องประจำเดือนไม่ได้ ทั้งนี้ หากอาการเป็นมาก คือมีตกขาวมากและกลิ่นรุนแรง ก็ควรไปพบแพทย์เพื่อให้พิจารณาจ่ายยาปฏิชีวนะฆ่าเชื้อให้ทาน เช่น เมโทรนิดาโซล (metronidazole), คลินดามัยซิน (clindamycin) เป็นต้น ทั้งนี้ เมื่อทานยา อาการก็จะหายไปได้ แต่ก็สามารถกลับมาเป็นได้อีก เมื่อมีปัจจัยต่างๆ เกิดขึ้นอีกนอกจากนี้ ตกขาวที่มีกลิ่น ยังอาจเกิดจากการทานอาหารที่มีกลิ่นรุนแรง ก็จะทำให้สารคัดหลั่งต่างๆ ของร่างกายมีกลิ่นเหม็นได้เช่นกัน แต่หากมีตกขาวปริมาณมาก มีสีเขียวเหลืองคล้ายหนองร่วมด้วย มีเจ็บหรือแสบช่องคลอด หรือมีปวดท้องน้อย ก็อาจเกิดจากสาเหตุอื่นๆ เช่น ติดเชื้อปรสิตในช่องคลอด ติดเชื้อหนองใน ติดเชื้อในมดลูก เป็นต้น ซึ่งในกรณีหลังนี้ ควรไปพบแพทย์เพื่อรักษาค่ะ